《浴》
宋代·华岳

龙藩地暖冬无雪，十月风光似三月。
好风不动绮罗尘，人在绣帏帘半揭。
酒肠拍索能回春，春潮八面香熏熏。
香肌汗透披縠纹，思得沧海驱埃氛。
银锅蟹眼生春雪，银瓢捾破锅心月。
流霞倾入碧琅玕，香雾氤氲云半掇。
花藤织出金芙蕖，烟青藕紫堆云盂。
一声珰佩帘钩长，皂盘棒出双明珠。
蜡花照入兰汤阁，珠玑体迸红猊活。
凤豁云涛濯锦毛，龙翻雪浪浇银甲。
起拿裙雾围春风，胭巾抹出桃花红。
香泉入齿漱寒玉，吐作冰雪飞长空。
苍头急把春衫换，腕玉轻穿云一片。
出门两腋生清风，身在嫦娥广寒殿。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。